|  |
| --- |
| Dokument oprettet 6. december 2022 / kft\_dh  Sag 10-2022-00274 – Dok. 609572 |

# Referat af møde i forretningsudvalget den 6. december 2022

Til stede: Thorkild Olesen, Sif Holst, Anni Sørensen, Pia Allerslev, Kathe B. Johansen, Lars Ahlburg (under punkt 1 – 9), Katrine Mandrup Tang og Mette Søndergaard Pedersen (referent).

### 1. Godkendelse af dagsorden

Dagsordenen blev godkendt.

### 2. Opfølgning på FU-møde den 12. oktober 2022

Ingen bemærkninger.

### 3. Budget for DH 2023

Forretningsudvalget 1. behandlede budgettet på FU-mødet den 12. oktober 2022. Budgettet har efterfølgende været i høring hos medlemsorganisationerne, og der er ikke indkommet spørgsmål eller kommentarer. Forretningsudvalget godkendte budget for DH 2023.

### 4. Arbejdsprogram 2023 og status på Arbejdsprogram 2022

Forretningsudvalget drøftede på FU-mødet den 12. oktober 2022 udkast til Arbejdsprogram 2023, og budget for DH 2023 ligger til grund for endelig godkendelse af arbejdsprogrammet. Forretningsudvalget godkendte DH’s Arbejdsprogram for 2023 samt tog orienteringen om status på DH’s Arbejdsprogram 2022 til efterretning.

### 5. Udpegning til Ankestyrelsens Beskæftigelsesudvalg

Der er blevet en ledig plads i Ankestyrelsens Beskæftigelsesudvalg. Forretningsudvalget udpegede Jesper Christensen som medlem med Maja Petersen som ligestillingsalternativ.

### 6. Udpegning til Det Regionale Arbejdsmarkedsråd (RAR) i Region Hovedstaden

Der er blevet en ledig plads som suppleant i Det Regionale Arbejdsmarkedsråd i Region Hovedstaden. Forretningsudvalget udpegede Lotte Dige som suppleant.

### 7. Handicap Parlament i Bruxelles

For 5. gang gennemføres ”European Parliament of Persons with Disabilities” i Bruxelles den 23. maj 2023. DH har 14 pladser, hvilket svarer til antallet af danske medlemmer af Europa Parlamentet. Forretningsudvalget godkendte processen for deltagelse, og der bliver snarest sendt invitation og foreløbigt program ud til DH’s medlemsorganisationer. På mødet den 8. februar 2023 fordeler forretningsudvalget pladserne blandt de interesserede medlemsorganisationer.

### 8. Temadrøftelse: Efter valget

Forretningsudvalget tog en drøftelse af muligheder og udfordringer efter folketingsvalget den 1. november 2022; herunder ønsker og forventninger til den kommende regeringsdannelse og de politiske prioriteringer i den nye valgperiode.

### 9. Aktuel politisk drøftelse (fast punkt uden sagsfremstilling)

Forretningsudvalget drøftede den aktuelle politiske situation, hvor det videre politiske arbejde afventer en kommende regeringsdannelse. Desuden blev vilkår for civilsamfundsorganisationerne drøftet, hvor der er behov for at sikre en grundfinansiering.

### 10. DH’s samarbejde med Pressalit

På FU-mødet den 2. februar 2022 godkendte forretningsudvalget, at DH indgik et samarbejde med virksomheden Pressalit. Siden samarbejdets start i foråret 2022 har Pressalit opstillet 3 store handicaptoiletter i Jylland, og DH’s Brugerservice har behandlet og udstedt 92 adgange til toiletterne. Forretningsudvalget tog orienteringen til efterretning.

### 11. Status på COVID-19 hjælpepakker

DH har i perioden 2020-2021 modtaget midler fra en række COVID-hjælpepakker, der på forskellig vis, og med forskelligt formål, er udmøntet til DH’s medlemsorganisationer. Der er samlet op på erfaringerne med de konkrete projekter undervejs, og sikret en bred kommunikation af handicaporganisationernes konkrete projekter og den overordnede dagsorden om at inkludere mennesker med handicap i fællesskaber. Projekterne kan ses på DH’s hjemmeside. Forretningsudvalget tog orienteringen til efterretning.

### 12. Siden sidst fra DH’s formand og næstformand

Der blev givet en kort orientering om hhv. formandens og næstformandens deltagelse i forskellige møder og arrangementer m.m. siden sidste FU-møde. Forretningsudvalget tog orienteringen til efterretning.

### 13. Korte orienteringer fra DH’s sekretariat

Der blev givet korte orienteringer om aktuelle sager i DH’s sekretariat; herunder kommende medlemsmøder samt fortsættelse af samarbejde om medieproduktion i Handicaporganisationernes Hus. Forretningsudvalget tog orienteringen til efterretning.

### 14. Næste møde

Næste FU-møde er onsdag den 8. februar, kl. 10–16, med besøg på epilepsihospitalet Filadelfia efterfulgt af ordinært FU-møde.

### 15. Evt.

Ingen bemærkninger.